Stord

Stord er en kommune i Sunnhordland i Vestland fylke. Også navn på øya Stord, hvis sørlige halvdel dekkes av Stord kommune, og den nordlige av Fitjar. Kommunen Stord omfatter et 144 km² stort areal på de bebodde øyene Stord, Huglo og Føyno. I tillegg kommer flere mindre øyer og holmer.

Navnet Stord kommer av norrønt, «den høgreiste».

Stord fikk bystatus i 1997 og er Norges 2. største by etter Ålesund med nynorsk som skriftspråk. Kommunestyrets vedtak er at hele kommunen har bystatus. Stord er regionsenter for Sunnhordland.

Kommunesenteret heter Leirvik, som på folkemunne blir kalt «Vikjo». Her bor det ca. 14 000 innbyggere. Sagvåg er nest største tettsted med ca.  innbyggere. Stord kommune har et samlet innbyggertall på nær  innbyggere.
Største hovednæring er leverandørindustrien innen olje og gass – hovedsakelig feltutvikling men òg teknologiutvikling, drift, vedlikehold og modifikasjoner. Aker Solutions Stord (Kværner fram til 2020), Wärtsilä og Leirvik AS har samlet over 3000 ansatte.

Børtveit kraftverk ligger på Stord. Det gjør også Stord lufthavn, Sørstokken.

Avisen Sunnhordland kommer ut på Stord tre ganger i uka. Nettavisen Stord24 har også kontor her. Leirvik har lokalkontor for NRK.

Geografi 
Stord har bare fastlandsgrense til Fitjar kommune. Over sund og fjorder kommer en i nordøst til Tysnes, i øst til Kvinnherad, i sør over Bømlafjorden til Sveio og i vest til Bømlo.

Nordøst i kommunen er det flere høye fjell. Den høyeste toppen er Mehammarsåta på 749 moh., mens den mest kjente er Kattnakken, som ligger 724 moh. Her står en radio og TV-sender og det går grusvei helt til topps.

I sør og øst er det lavland med mye god dyrkingsjord. Her ligger det meste av bebyggelse, industri og jordbruksareal. Tettstedet Leirvik strekker seg fra Rommetveit i øst til Skjersholmane og Heiane i sør.

En finner tre naturreservat i Stord kommune. Iglatjørna naturreservat, Sjoalemyra naturreservat og Hystad naturreservat. Hystad naturreservat, også kalt "Hystadmarkjo" er det mest kjente. Naturreservatet består av flere naturtyper, men det er spesielt den usedvanlig godt bevarte svartolder-sumpskogen i området som er grunnen til etableringen av naturreservatet. Naturreservatet inneholder også flere forhistoriske gravminner. I og rundt "Hystadmarkjo" er det 14 steinrøyser og 2 steinringer fra perioden bronsealder til vikingtid der det er gjort flere arkeologiske funn. Naturreservatet er også et av de mest benyttede friluftsområdene i kommunen, med flere badeplasser og opparbeidet grusvei som går tvers gjennom.

Historie 
Stord kommune ble opprettet i 1838, som følge av formannskapslovene av 1837. Fitjar ble skilt ut som egen kommune i 1860, og Valestrand i 1868.

Samferdsel 
Trekantsambandet med bruer og undersjøisk tunnel gir forbindelse sørover til Sveio på fastlandet og til øykommunen Bømlo. Europavei 39, hovedveien mellom Bergen og Stavanger, går over øyen. Det er ferjeforbindelse fra Skjersholmane til Ranavik i Kvinnherad, og fra Jektevik til Hodnanes på Tysnes og Huglo. Stord lufthavn Sørstokken ligger på en halvøy ca. 3 km nordøst for Sagvåg. Herfra går det daglig rutefly til Oslo. Leirvik er et viktig regionssentrum i Sunnhordland, og er et knutepunkt for kollektivtrafikken i området, med hurtigbåtterminal og busstasjon.

Politikk 
Utfyllende artikkel: Tidligere kommunevalg på Stord

Kommunestyrevalget 2019 

I løpet av 2020 meldte Bente Bjelland (Ap), Katrin Innvær Ankervold (Ap) og Linda Grundtvig (FrP) seg ut av sine partier, og stod som uavhengige i kommunestyret. Siden har Bjelland og Ankervold meldt seg inn igjen i Arbeiderpartiet. Linda Grundtvig meldte seg inn i Høyre i februar 2022, og de er dermed største opposisjonsparti med syv representanter i kommunestyret. 

I februar 2022 ble Nancy Aasheim (Sp) valgt til ny varaordfører etter at Jakob Bjelland (Sp) ble utnevnt til statssekretær i desember 2021.

Bydeler 

 Leirvik
 Heiane/Digernes/Eldøy
 Sagvåg/Litlabø
 Nordbygdo
 Huglo

Kjente personer fra Stord 

 Bård Haugland (1835–1896), «første bonde på Stortinget», stortingsrepresentant (for Venstre) og statsråd
 Ragnar Rommetveit (1924–2017), professor i psykologi ved Universitetet i Oslo
 Ivar Eskeland (1927–2005), forfatter, oversetter og litteraturkritiker
 Per Olav Kaldestad (født 1947), forfatter
 Olav Eldøy (født 1948), designer født på Stord
 Per Ståle Lønning (født 1950), journalist og programleder
 Atle Hansen (født 1954), journalist og barnebokforfatter
 Magne Rommetveit (født 1956), stortingsrepresentant (Ap) 2009-2021
 Rune Belsvik (født 1956), forfatter
 Ivar Braut (født 1956), biskop født på Stord
 Lars Slettebø (født 1961), karikaturtegner
 Øyvind Angeltveit (født 1958), komiker og medlem av Lompelandslaget
 Kari Veiteberg (født 1961), biskop i Oslo bispedømme fra 2017
 Olav Akselsen (1965-2021), sjøfartsdirektør, tidligere stortingsrepresentant (for Arbeiderpartiet) og statsråd
 Dag Jørund Lønning (født 1967), sosialantropolog og bygdeforsker
 Kjell Storelid (født 1970), skøyteløper
 Eivind Gullberg Jensen (født 1972), dirigent
 Selma Lønning Aarø (født 1972), forfatter
 Janove Ottesen (født 1975), artist, vokalist i Kaizers Orchestra
 Synnøve Macody Lund (født 1976), skuespiller og forfatter
 Kjersti G. Steinsbø (født 1976), filmregissør
 Arve Isdal (født 1977), gitarist i metallbandet Enslaved
 Håvard Tvedten (født 1978), håndballspiller
 Emilie Hegh Arntzen (født 1994), håndballspiller
 Christian Brink (født 1983), fotballspiller
 Anna R. Folkestad (født 1983), illustratør og barnebokforfatter
 Severin Eskeland (født 1977), Filmregissør
 Ingvild Lothe (født 1990), Poet og forfatter
 Hilde Skår (født 1998), popsanger
Martha Leivestad (født 1994), programleder og youtuber

Storddøra 
Når man kommer båtveien inn mot Leirvik, ser man en høy skulptur som ligner en stor dør. Den heter Storddøra og er laget av Sissel Tolaas. Den er plassert i Onarheimsparken ytterst på moloen ved Leirvik havn. Den er ca. 16 meter høy, og består av 20 kuber med propeller inne i hver kube. Den kostet 5.5 millioner for kommunen.

Utdannelse i Stord kommune 

 Høgskulen på Vestlandet
 Sagvåg skule
 Leirvik skule
 Hystad skule
 Rommetveit skule
 Langeland skule
 Tjødnalio skule
 Litlabø skule
 Stord ungdomsskule
 Nordbygdo ungdomsskule
 Nysæter ungdomsskule
 Stord vidaregåande skule

Vennskapsbyer 

  San Juan Comalapa, Guatemala
  Hangö, Finland
  Gentofte, Danmark
  Halmstad, Sverige

Referanser

Eksterne lenker 
 
 Stord, Hordaland - Allkunne, levande leksikon
 Stord - Store norske leksikon
 Høgskulen Vetslandet
 Sunnhordland (lokalavis)